Národné osvetové centrum
Námestie SNP 12
812 34 Bratislava 1
www.nocka.sk

Propozície
celoštátnej postupovej súťaže a prehliadky
detských a mládežníckych dychových hudieb
HEČKOVA DOLNÁ SÚČA 2014

A.
Základné údaje
Subjekty súťaže:
Vyhlasovateľom celoštátnej postupovej súťaže a prehliadky detských a mládežníckych dychových hudieb je Národné osvetové centrum z poverenia Ministerstva kultúry SR

Odborným garantom celoštátnej postupovej súťaže a prehliadky detských a mládežníckych dychových hudieb je Národné osvetové centrum a Združenie dychových hudieb Slovenska

Realizátorom a organizačným garantom celoštátnej postupovej súťaže a prehliadky detských a mládežníckych dychových hudieb je Trenčianske osvetové stredisko, Trenčín

Termín: 11. –12 . 10. 2014

Miesto: Dolná Súča

Základná charakteristika: 
Celoštátna postupová súťaž a prehliadka detských a mládežníckych dychových hudieb je vrcholným podujatím tejto kategórie žánra dychovej hudby (DH) na Slovensku. Hlavným cieľom je prezentovať umeleckú úroveň a výsledky činnosti detských a mládežníckych dychových hudieb v uvedených súťažných kategóriách. Slúži k podpore umeleckého rastu mladých hudobníkov, ale aj k vzájomnému spoznávaniu sa a rozvíjaniu priateľských stykov v profesijnej obci priaznivcov dychovej hudby na
Slovensku, ako aj k výmene skúseností v práci s mladými adeptmi tohto žánra.

Poslanie súťaže:
Cieľom je 
- posúdiť a prezentovať výsledky práce týchto orchestrov a získavať mladých ľudí pre tento druh hudby, 
- dokumentovať a evidovať úroveň tohto žánru v SR,
- umožniť konfrontáciu tvorivých prístupov práce jednotlivých kolektívov,
- metodicky pomôcť kolektívom formou rozborov vystúpení odbornou porotou,
- prostredníctvom praktických seminárov priblížiť vedúcim rôzne formy a metódy výchovy detského interpreta,
- verejnou prezentáciou výsledkov práce najmä pre metodikov, dirigentov,
pedagógov a ďalších vedúcich prispievať ku všeobecnému zvýšeniu úrovne tohto hudobného žánru.

Súťažné podmienky:
Súťažnej prehliadky sa môžu zúčastniť detské a mládežnícke dychové hudby zo Slovenska a zahraničia, v týchto vekových kategóriách: 
Detská DH - priemerný vek - do 17 rokov (maximálny vek 21). Mládežnícka DH - priemerný vek do 25 (maximálny vek 35 rokov). Podmienkou účasti v súťaži je podanie záväznej prihlášky do stanoveného termínu a predvedenie povinnej skladby, vybranej pre svoju kategóriu. Prípadná účasť v predošlom ročníku celoštátnej súťažnej prehliadke nie je prekážkou účasti na súťaži. Základným kritériom je iba rešpektovanie propozícií.
Dĺžka súťažného programu súťažného vystúpenia každej DH je 25 minút čistého času. Dramaturgia súťažného programu by mala mať charakter koncertného predstavenia sa dychovej hudby vzhľadom k poslucháčovi. Do programu môžu byť zaradené i skladby so spevom a súťažiaca DH môže mať vlastného moderátora. Súčasťou súťaže je *povinná skladba* podľa kategórie, ktorú si dychová hudba bude môcť stiahnuť na stránke Národného osvetového centra (http://www.nocka.sk/hudba/dychova-hudba/heckova-suca). Každá súťažiaca DH môže do svojho programu zaradiť jednu skladbu na rozohranie (do troch minút), ktorá sa nezapočíta do limitu 25-tich minút a nebude porotou hodnotená. Nepatrné prekročenie stanoveného limitu bude tolerované. Každá vybraná DH zašle do 8 týždňov pred konaním súťaže na NOC v Bratislave presný program súťaže, charakteristiku DH a fotografiu pre bulletin súťaže. Nahlásený program a poradie skladieb je možné zmeniť iba výnimočne po dohode s vyhlasovateľom a porotou.

Povinné skladby:
- pre detské dychové hudby: 
Adam Hudec – Leichtes Leben – Ľahký život 
- pre mládežnícke dychové hudby:
Ján Jamriška – Andrej, Andrej

Práva a povinnosti súťažiacich
1. Súťažiaci sú povinní:
a) akceptovať pravidlá a podmienky súťaže;
b) rešpektovať pokyny organizátora súťaže; 
c) prechádzať všetkými stupňami súťaže s tým istým programovým výstupom, ktorý uvedú v základnom kole súťaže.
2. Súťažiaci majú právo:
a) na dodržanie vopred stanovených podmienok súťaže;
b) žiadať potvrdenie o účasti v súťaži, prípadne o umiestnení v súťaži.

Bezpečnosť a ochrana zdravia účastníkov súťaže
Bezpečnosť a ochranu zdravia vo všeobecnosti zabezpečuje organizátor súťaže. 
B. Priebeh súťaže

Celoštátna postupová súťaž môže byť trojstupňová. 
Základným stupňom sú regionálne postupové súťaže.
Z regionálnych postupových súťaží postupujú do krajských súťaží víťazi jednotlivých kategórií. Z každej úrovne môže za každú kategóriu postúpiť na vyššiu úroveň jeden súťažný výkon. (Ak regionálne osvetové/kultúrne stredisko usporiada súťaž pre viac okresov, tak v každej kategórii môže postúpiť jeden výkon z každého okresu). Vo výnimočných prípadoch si porota vyhradzuje právo postup neudeliť. Realizátor a organizačný garant postupovej súťaže môže, na základe odporúčania príslušných porôt, pozvať na krajskú alebo celoštátnu súťaž aj ďalších ocenených z krajských kôl.

Súťaž prebieha:
• na úrovni regiónu súťažnou formou (môžu sa udeliť pásma);
• na úrovni kraja súťažnou formou (môžu sa udeliť pásma);
• na celoštátnej úrovni prehliadkovou formou s udelením titulu laureáta a pásma).
Výbery jednotlivcov a kolektívov na CSaP vykonáva Národné osvetové centrum na krajských stupňoch prostredníctvom odbornej poroty, ktorú na návrh organizátora vymenuje VÚC. V odbornej porote na krajskej úrovni musí byť najmenej jeden člen poroty vymenovaný vyhlasovateľom – Národným osvetovým centrom. 
Výbery na krajské postupové súťaže sa realizujú na regionálnych postupových súťažiach. Súťažiacich vyberá porota vymenovaná riaditeľom príslušného regionálneho osvetového/kultúrneho strediska.

Hodnotenie súťaže:
Súťažné programy budú hodnotené podľa kritérií CISM bodovým hodnotením v jednotlivých súťažných pásmach: zlaté s vyznamenaním (nad 90 bodov), zlaté (nad 80 bodov), strieborné (nad 70 bodov), bronzové (nad 60 bodov) a za účasť, nezávisle v každej kategórii. Pri rovnosti bodov v každej kategórii rozhoduje vyšší počet bodov udelený za povinnú súťažnú skladbu, ktorá sa hodnotí osobitne.
Absolútnym víťazom súťaže sa stane dychová hudba, ktorá dosiahla najvyšší počet udelených bodov.

Spôsob výberu poroty a jej povinnosti
1. Pri zostavovaní odborných porôt organizátorov súťaže zohľadňujú a uprednostňujú predovšetkým odbornosť, objektívnosť a korektnosť každého člena poroty.
2. Za prácu jednotlivých odborných porôt zodpovedajú organizátori a predseda poroty, ktorý spracúva a odovzdáva usporiadateľom výsledky súťaže vo forme protokolu, ktorý obsahuje odbornú analýzu a zdôvodnenie rozhodnutia poroty. 
3. Organizátori nižšieho stupňa súťaže odovzdávajú výsledky súťaže usporiadateľom vyššieho stupňa súťaže bezprostredne po skončení stupňa súťaže.

Odborná porota:
Odbornú porotu menuje generálna riaditeľka Národného osvetového centra na základe odporúčania odbornej rady Združenia dychových hudieb Slovenska. 
Odborná porota v súlade s kritériami CISM navrhne vyhlasovateľovi orchestre a sólistov na udelenie vyhlásených súťažných cien.

Finančné zabezpečenie postupových súťaží
Na celoštátnom stupni sú podujatia finančne zabezpečené v rozpočte hlavného organizátora z dotačného systému MK SR, rozpočtu NOC (na vzdelávaciu časť súťaže) a z finančných príspevkov spoluorganizátorov a sponzorov.
Na krajskom stupni sa realizujú podujatia s garanciou VÚC a dotačného systému MK SR.
Na regionálnom stupni sú podujatia finančne zabezpečované v rozpočte príslušného regionálneho osvetového strediska a z finančných príspevkov spoluorganizátorov a sponzorov.

Ceny a odmeny
Ceny, odmeny a diplomy za pozoruhodné výkony a úspešné vystúpenia zabezpečujú organizátori súťaží.

Program súťaže:
Program súťaže pozostáva zo súťažnej, prezentačnej a vzdelávacej časti. 

C. Záverečné ustanovenie

1. Prípadné zmeny, doplnky a spresnenia organizačného poriadku a propozícií vydáva Národné osvetové centrum.
2. Počas celého priebehu podujatia sú všetci účastníci k dispozícii vyhlasovateľovi a môžu byť podľa potrieb využití na propagačné a spoločenské sprievodné vystúpenia v mieste konania i v blízkom okolí.
3. Finančné zabezpečenie, priebeh a finančná participácia účastníkov podujatia závisí od výšky finančných prostriedkov získaných z dotačného systému MK SR a z iných zdrojov. 
4. Prípadné nahrávanie pre rozhlas či televíziu je viazané na súhlas výkonných umelcov, bez nároku na odmenu.  
5. Všetci súťažiaci dávajú prihlásením sa do súťaže súhlas na využitie svojho vystúpenia na dokumentačné, edukačné a propagačné nekomerčné účely NOC (vrátane zverejnenia kultúrnej produkcie súťažiacich na webovej stránke NOC).
6. Súťažiaci (kolektív, jednotlivec) svojím prihlásením sa do súťaže
vyhlasuje, že je nositeľom všetkých práv spojených s verejným predvádzaním súťažného diela. 
7. Súťažiaci (kolektív, jednotlivec) sa zaväzuje uhradiť škodu, ktorá by vznikla porušením štatútu (propozícií) celoštátnej postupovej súťaže.

Účinnosť organizačného poriadku:
Organizačný poriadok celoštátnej postupovej súťaže a prehliadky nadobúda účinnosť od 1. januára 2013. Zmeny k jednotlivým ročníkom môže na základe požiadaviek súťažiacich a organizátorov jednotlivých stupňov súťaže urobiť vyhlasovateľ a odborný garant súťaže – Národné osvetové centrum.
Návrhy na zmeny a úpravy organizačného poriadku možno adresovať na: Národné osvetové centrum, Nám. SNP 12, 812 34 Bratislava 1, nocka@nocka.sk   
Organizátor súťaže vyhlásenej Národným osvetovým centrom uvádza v styku so súťažiacimi, verejnosťou a médiami  LOGO NOC, ktoré  je na webovej stránke www.nocka.sk
Podrobnejšie a konkrétnejšie parametre súťaže vrátane termínov a miest konania jednotlivých súťažných kôl a bližšiu špecifikáciu ďalších náležitostí súťaže stanovia propozície súťaže, ktoré budú zverejnené na webovej stránke NOC po rozhodnutí komisie dotačného systému MK SR.

Kontakt: 
Jozef Burič
Národné osvetové centrum               
Nám. SNP 12
812 34 BRATISLAVA 1
Mobil: 0903 460 486 
E-mail: jozef.buric@nocka.sk